SKRIFTLIG FORESPØRGSEL E-0429/01

af Raffaele Lombardo (PPE-DE) til Rådet

(20. februar 2001)

Om: Effektive og hurtige aktioner med henblik på at finde frem til og bekæmpe virkningerne af anvendelsen af uran- og plutoniumprojektiler

NATO-landene udviser et stærkt engagement og går i fællesskab ind for de ideer, formål og principper, der er fastlagt i De Forenede Nationers charter. På det seneste er offentligheden blevet stærkt foruroliget over nogle mistænkelige dødsfald blandt europæiske soldater, der deltog i de fredsbevarende aktioner i det tidligere Jugoslavien. På baggrund heraf bedes Rådet besvare følgende spørgsmål:

- Anser Rådet det for nødvendigt i overensstemmelse med princippet for gennemskuelighed og samarbejde hurtigst muligt at anmode de kompetente NATO-myndigheder om at udlevere en detaljeret plan over de områder, hvor der er blevet anvendt ammunition med forarmet uran og plutonium samt i øvrigt anmode om oplysninger om tekniske data og produktionskriterier vedrørende disse våben?

- Agter det at gå ind for en international undersøgelse af anvendelsen og virkningerne af disse dødbringende bomber med eksperthjælp fra FN's særlige organer og de forskellige organisationer på regionalt plan?

- Anser Rådet det for nødvendigt i overensstemmelse med Europa-Parlamentets og Europarådets Parlamentariske Forsamlings ønske at udstede et stop for anvendelsen af forarmet uranammunition, dersom den erkendelsesteoretiske relativisme fortsætter med at være fremherskende inden for videnskabelige kredse, for så vidt angår disses skadelighed eller, med des større grund, hvis de skulle vise sig at være sundhedsfarlige for menneskers?

- Agter det at udvide ovennævnte undersøgelse til at omfatte virkningerne af ødelæggelsen og den deraf følgende spredning i miljøet af andre giftige stoffer i de industriområder, der blev angrebet og ødelagt under aktionerne?

- Er det villigt til at igangsætte en hurtig og detaljeret epidemiologisk undersøgelse af civilbefolkningen og de soldater, som blev udsat for bestrålingerne?

- Er det villigt til at igangsætte en miljøsaneringsaktion i de forurenede områder, først og fremmest markerne og vandressourcerne i de berørte områder.

Svar

(10. juli 2001)

Under drøftelserne på samlingen i Rådet (almindelige anliggender) den 22. januar 2001 anmodede ministrene om fuldstændig gennemsigtighed og åben udveksling af oplysninger mellem myndighederne i medlemsstaterne såvel som med andre organisationer, der foretager undersøgelse af anvendelsen af forarmet uranium i ammunition. Der var generel enighed om, at det i første instans påhviler NATO, som den institution, der organiserede krisestyringen i Balkan, at indsamle oplysninger fra deltagerne om anvendelsen af forarmet uranium, troppernes placeringer og medicinske data.

Rådet drøftede den 9. april 2001 spørgsmålet om forarmet uranammunition på baggrund af det videnskabelige bevismateriale, der er indsamlet af forskellige internationale organisationer.

Efter udvekslingen af synspunkter sammenfattede formanden drøftelserne således:

- Rådet noterer sig arbejdet i forskellige internationale organisationer (UNEP, WHO, NATO, Ad hoc-ekspertgruppe nedsat af Kommissionen) vedrørende mulige sundhedsmæssige og miljømæssige virkninger som følge af forarmet uran i den ammunition, der anvendtes på Balkan.

- I disse indgående og objektive undersøgelser findes der intet videnskabeligt bevis for, at brugen af forarmet uran har nogen forbindelse med de forskellige sygdomme, der forekommer i befolkningen eller blandt dem, der har forrettet tjeneste i konfliktområderne.

- På grund af de åbenbare sundhedsmæssige og miljømæssige problemer i regionen bør Rådet fortsat være indstillet på at følge eventuelle yderligere undersøgelser nøje og i givet fald senere tage spørgsmålet op på ny.

- Kommissionen har med de igangværende projekter allerede taget fat på nogle af miljøproblemerne i regionen. Rådet opfordrer Kommissionen til at tage resultaterne i rapporterne om forarmet uran såvel som det samlede billede vedrørende miljø- og sundhedsspørgsmål i betragtning, når Kommissionen udarbejder nye landestrategipapirer for samtlige lande i det vestlige Balkan.